
Предложените промени са отразени в червен цвят                                                                       
Проект!

Наредба за изменение и допълнение на
НАРЕДБА  № 5
ЗА УПРАВЛЕНИЕ НА ОТПАДЪЦИТЕ НА ТЕРИТОРИЯТА 
НА ОБЩИНА ЗЛАТОГРАД

▬▬▬▬▬▬▬▬ ◊ ▬▬▬▬▬▬▬▬

приета с Решение № Е 1059 от 26.05.2015 г. на Общински съвет Златоград  (в сила от 01.06.2015 г.), изменена с Решение . ………………. на Общински съвет Златоград
ГЛАВА ПЪРВА

РАЗДЕЛ I .   
ОБЩИ ПОЛОЖЕНИЯ

Чл. 1. С настоящата наредба се уреждат:
(1) Условията и реда за изхвърлянето, събирането, включително разделното, транспортирането, претоварването, оползотворяването и обезвреждането на битови и строителни отпадъци, включително биоотпадъци, опасни битови отпадъци, масово разпространени отпадъци и производствени отпадъци от физически и юридически лица на територията на Община Златоград.
(2) Задълженията и отговорностите на задължените лица – домакинствата, еднолични търговци и юридическите лица, болницата, училищата, административни сгради и други обекти разположени на територията на Община Златоград по отношение управление на отпадъците съгласно изискванията на Закона за управление на отпадъците (ЗУО) и подзаконовите нормативни актове по прилагането му, както и заплащането на предоставените услуги по реда на Закона за местните данъци и такси и Наредбата № 8 за определянето и администрирането на местните такси и цени на услуги на територията на Община Златоград.
(3) Задълженията на ръководителите на всички учреждения, обществени и стопански организации, търговски обекти, държавни и частни фирми или дружества, Районни структури на Министерство на вътрешните работи, -  Районно управление „Полиция” – Златоград, Гранично полицейско управление – Златоград, Районна служба „Пожарна безопасност и защита на населението” гр. Златоград, банки, учебни заведения, здравни заведения, управителните съвети на етажни собствености (домсъвети), собствениците или наемателите на еднофамилни жилища и на гражданите по отношение на ежедневното почистване и поддържане на чистотата в ползваните от тях сгради, дворове и прилежащите им територии *1.

 (4) Отговорност пред Община Златоград за изпълнението от (1) до (3) носят: 

- ръководителят на съответното юридическо лице, което стопанисва и експлоатира сградата, помещението и прилежащите територии; 
- управителя на етажната собственост и управителния съвет (когато няма такива - всички живущи в сградата); 

- собственик, ползвател или наемател, който стопанисва еднофамилното жилище; 
Чл. 2. Определените от Кмета длъжностни лица от Община Златоград са задължени да упражняват контрол по спазване на изискванията от настоящата Наредба.
ГЛАВА ВТОРА
РАЗДЕЛ І.  
ПРАВА И ЗАДЪЛЖЕНИЯ НА КМЕТА НА ОБЩИНА ЗЛАТОГРАД 

И ОБЩИНСКА АДМИНИСТРАЦИЯ

Чл. 3. Кметът на общината планира, организира и контролира дейностите по управление на отпадъците на територията на общината, като:

1. Разработва и изпълнява програма за управление на отпадъците на територията на общината в съответствие с изискванията на ЗУО и подзаконовите нормативни актове, като програмата е част от общинската програма за опазване на околната среда.

2. Информация за изпълнение на програмата се предоставя на общинския съвет от кмета на общината до 31 март  на настоящата година за предходната календарна. Същата информация се предоставя за сведение на РИОСВ – Смолян.
3. Разработва и предлага за одобряване от Общинския съвет Златоград на План-сметка за разходите на услугите по управление на отпадъците и размера на такса ”битови отпадъци”.
Чл. 4. Кметът на Община Златоград организира и контролира дейностите, свързани с образуване, събиране, включително разделното, съхраняване, транспортиране, оползотворяване и обезвреждане на битови и строителни отпадъци, като отговаря за:
1. Организирането и управлението на дейностите по отпадъците, образувани на нейна територия, съобразно изискванията на Закона за управление на отпадъците (ЗУО);
2. Осигуряването на условия, при които всеки притежател на битови отпадъци се обслужва от лица по чл. 35 от ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане;
3. Определянето на границите на районите, включени в системата на организирано събиране и  извозване на битови отпадъци (БО), както и честотата им на обслужване;

4. Събирането на БО и транспортирането им до депата или други инсталации и съоръжения за оползотворяването и/или обезвреждането им;
5. Почистването на уличните платна, площадите, алеите, парковите и другите територии от населените места, предназначени за общественно ползване;
6. Почистването от отпадъци на общинските пътища, в т.ч. на земното платно, пътните съоръжения, обслужващи зони. Осигурява съдове за събиране на отпадъци по общинските  пътища, организира събирането на БО и транспортирането им до съоръжения за тяхното третиране.

7. Осигуряването на съдове за временно съхранение на БО от населението и специализирана транспортна техника за събиране и транспортиране на БО до Регионалното депо за твърди битови отпадъци (ТБО);
8. Избора на площадка за изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;
9. Организиране на събиране, оползотворяване и обезвреждане на строителни отпадъци от ремонтна дейност, образувани от домакинствата на територията на Община Златоград; 

10. Организира прилагането на системи за разделно събиране на БО, включително отпадъци от опаковки и/или оказва съдействие на организациите за оползотворяване на масово разпространени отпадъци, и/или други лица, притежаващи необходимите разрешителни по реда на ЗУО, за изграждане на ефективни системи за разделно събиране на БО, като в зависимост от прилаганата технология на разделно събиране на отпадъците:
· осигурява разделното събиране на БО на територията на Община Златоград най-малко за следните отпадъчни материали: хартия и картон, метали, пластмаси и стъкло; 
· определя местата за разполагане на необходимите елементи на системата за разделно събиране и сортиране на отпадъците от опаковки;

· поддържа регистър на площадките за предаване на отпадъци от пластмаси, стъкло, хартия и метал;
· осигурява площадка за безвъзмездно предаване на разделно събрани отпадъци от домакинствата. 
11. Изпълнява решенията по чл.26, ал.1 от ЗУО на общите събрания на регионалните сдружения по чл.24, ал.1 от същия закон;

12. Организира разделно събиране на опасни битови отпадъци извън обхвата на наредбите по чл.13, ал.1 от ЗУО и предаването им за оползотворяване и/или обезвреждане;

13. Организира разделно събиране и съхраняване на битови биоразградими (зелени) отпадъци от домакинствата, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране и/или анаеробно разграждане;
14. Контролира дейностите по управление на производствени и опасни отпадъци и изпълнението на програмите им.

15. Организира провеждането на мероприятия за почистване и хигиенизиране на населените места с привличане на широко обществено участие. 
16. Отговаря за провеждане на информационни кампании за предотвратяване на изхвърлянето на отпадъци на неразрешени за това места и/или създаването на незаконни сметища, както и организиране на почистването им в случай на възникване на такива.

17. Осигурява информация за изпълнение на дейностите по т. 1 – 16, чрез интернет страницата на общината и/или използва други форми и средства за масово информиране на обществеността. 
Чл. 5. (1) Кметът на Община Златоград изпълнява ангажиментите си по чл.4 чрез:
1. сключване на договори с Организации по оползотворяване на масово разпространени отпадъци, притежаващи разрешение по реда на ЗУО;
2. сключване на договори с други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на съответната община, и/или комплексно разрешително, издадено по реда на глава седма, раздел II от Закона за опазване на околната среда;
3. общинско предприятие, създадено с решение на Общински съвет Златоград по реда на ЗОС;

4. сключване на договор с дружество, създадено по реда на ЗОС, като капиталът му е изцяло общинска собственост; предмета му на дейност е осъществяване на комунални услуги; поне 90 на сто от оборота му е формиран от предоставяне на комунални услуги;
5. сключване на договори с лица, които изпълняват задълженията си индивидуално по смисъла на чл.81 от ЗУО;

6. структурни звена в администрацията на Община Златоград.

(2) С договорите по ал. 1 се определят най-малко следните условия:
1. изискванията към системата за разделно събиране на отпадъците от домакинствата, в т.ч. обслужвано население, вид, брой и разположение на съдовете и площадките за разделно събиране на отпадъците, честота на обслужване;

2. количествени цели за разделно събиране, рециклиране и оползотворяване на отпадъците от домакинствата и подобни отпадъци, както и условията и редът за отчитане на тяхното изпълнение;

3. задълженията за контрол по спазване на изискванията за разделно събиране на територията на съответната община;

4. задълженията за предоставяне на информация на гражданите на съответната община по прилагане на системата за разделно събиране, провеждане на образователни и информационни кампании и работа с обществеността.
(3) Община Златоград може да възлага дейностите по чл. 4, чрез сключването на следните договорите:

1. Договори за сътрудничество с идеална цел, в която всяка една от страните, изпълнява своите ангажименти, като ги обезпечава финансово за собствена сметка;

2. Договори за услуга, сключени след провеждане на процедура по реда на Закона за обществените поръчки;

РАЗДЕЛ ІІ. 
ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИТЕ ЛИЦА

Чл. 6. (1) Предаването и приемането на производствените, строителните и опасните отпадъци се извършват само въз основа на писмен договор с лица, притежаващи разрешение, комплексно разрешително или регистрационен документ за съответната дейност и площадка за отпадъци със съответния код съгласно наредбата по чл. 3 от ЗУО за класификация на отпадъците.

(2) Притежатели на отпадъци  са длъжни:

1. да изпълняват разпоредбите на националното и местното законодателство за събиране, транспортиране и третиране на отпадъците; 
2. да спазват регламентирания с настоящата наредба ред за събиране, транспортиране и третиране на видовете отпадъци;

3. да изхвърлят отпадъците си само в определените за целта съдове и места;

4. да съдействат на контролните органи при констатиране на нарушенията.

5. да предприемат всички мерки за несмесване на опасни отпадъци с други отпадъци или на оползотворими с неоползотворими отпадъци;

6. да организират безопасното съхраняване на отпадъците, за които няма подходящи средства за третиране до предаването им на лица, притежаващи разрешение, комплексно разрешително или регистрационен документ; 
Чл. 7. Физическите лица, пребиваващи на територията на Община Златоград и юридически лица, извършващи дейност на територията на Община Златоград имат право:

1. да правят предложения за подобряване на организацията и изпълнението на дейностите по събиране, транспортиране и третиране на отпадъците и поддържане на чистотата на териториите за обществено ползване; 

2. да сигнализират на общинската администрация за нарушения на разпоредбите на ЗУО и настоящата наредба;

3. да сигнализират на общинската администрация за неизпълнение или некачествено изпълнение на задълженията на лицата, извършващи дейностите по събиране, транспортиране и третиране на отпадъците и поддържане на чистотата на територията на общината.

Чл. 8. Забранява се: 
1. Изхвърлянето на отпадъци извън предназначените за целта съдове и места. 

2. Смесването на оползотворими и неоползотворими компоненти в съдовете (местата) за разделно събиране на отпадъци. 
3. Изхвърлянето на отпадъци от производствени и търговски обекти, заведения за обществено хранене, административни и жилищни сгради в уличните кошчета за отпадъци. 
4. Повреждането на съдовете, предназначени за събиране и временно съхранение на битови отпадъци. 
5. Изхвърлянето в съдовете за битови отпадъци на отпадъци от производствени и селско стопански дейности в т.ч. биоразградими от дворове, градини и паркове. 
6. Изваждането на отпадъци от съдовете за отпадъци, в т.ч. и от специализираните (за разделно събиране). 
7. Изхвърлянето в съдовете за отпадъци на отпадъци с потенциално висок екологичен и здравен риск и такива, които биха могли да доведат до увреждане на самите съдове, специализираната техника  за събиране и транспортиране на отпадъците (в т.ч. едрогабаритни, строителни, лесно запалими, взривоопасни, разяждащи, токсични, медицински и др.). 
8. Паленето и изгарянето на отпадъци в съдовете за смет и изхвърлянето на незагасена жар, сгурия и пепел. 

9. Изгарянето на всякакви видове отпадъци, освен в случаите, когато изгарянето се извършва в специализирани съоръжения за експлоатация, за които са издадени съответните разрешения. 
10. Изхвърлянето на отпадъци от балкони и прозорци на жилищните сгради. 
11. Разместването на съдове за отпадъци без съответното разрешение от общинската администрация. 
12. Паркирането на превозни средства по начин, който би попречил на събирането и извозването на отпадъците. 
13. Поставянето на афиши, съобщения, реклами и др. върху съдове за отпадъци, както и изписването на знаци, символи и текстове по тях. 
14. Поставянето на излязло от употреба електричество и електронно оборудване, негодни за употреба батерии и акумулатори, отработени масла и отпадъчни нефтопродукти в съдове за битови отпадъци, както и смесването им с други отпадъци. 
15. Неконтролираното освобождаване и/или изхвърляне на негодни за употреба акумулатори, както и неконтролираното освобождаване, изхвърляне и/или изливане на електролит от негодни за употреба акумулатори. 
16. Събирането на негодни за употреба акумулатори без електролит освен в случаите, когато същите са били повредени по независещи от лицето, извършващо събирането, обстоятелства. 

17. Изхвърлянето на отработени масла и отпадъчни нефтопродукти в повърхностни и подземни води и в канализационната система. 
18. Съхраняването или изхвърлянето на отработени масла и отпадъчни нефтопродукти, водещо до замърсяване на земята и почвата. 
19. Забранява се нерегламентираното изхвърляне, изгаряне, както и всяка друга форма на нерегламентирано третиране на строителни отпадъци (СО), в т. ч. изхвърлянето им в съдовете /контейнери и кофи/ за събиране на битови отпадъци. 

20. Забранява се нерегламентираното изхвърляне на угарки от цигари, отпадъци от слънчоглед или др., по улици, площади, паркове и др. места за обществено ползване, както и реда за водене на публични регистри.
ГЛАВА ТРЕТА 

БИТОВИ ОТПАДЪЦИ
РАЗДЕЛ І . 
СИСТЕМА ЗА СЪБИРАНЕ И ИЗВОЗВАНЕ НА БИТОВИ ОТПАДЪЦИ (БО). ПОДДЪРЖАНЕ НА ЧИСТОТАТА.

Чл. 9. Дейности по събиране, съхранение, транспортиране, оползотворяване и обезвреждане на битови отпадъци, се извършват от лица, притежаващи съответното разрешение по чл. 35 ал. 1 от ЗУО. 
Чл. 10. Отговорни за прилагането на различните системи за събиране, извозване и обезвреждане на битовите отпадъци, са  Общинска дейност „Чистота” при Община Златоград и/или юридически лица, на които общината е възложила, чрез договор изпълнението на съответни дейности. 
Чл. 11. Лицата по чл. 9 са длъжни: 
1. Да изпълняват дейностите, предмет на сключения договор, качествено, в съответствие с утвърдените от общинска администрация графици и маршрути, организационни и технологични схеми и стриктно спазване на санитарно-хигиенните и екологични изисквания. 
2. Да изготвят и съгласуват с общинска администрация, цялостна технологична и организационна схема на работа, в т.ч. местоположение на съдовете за БО и маршрутни графици за обслужването им, използвана техника за всеки конкретен район и дейност, графици за извършване на дейностите по почистване на обществените места, събиране и транспортиране на БО, измиване и дезинфекция на съдовете за БО, схема за организация и работа на площадките. 

3. Да съгласуват с общинска администрация всякакви промени в технологичната и организационна схема на работа. 
4. В случаи на аварии и/или обстоятелства, възпрепятстващи изпълнението на дейността, незабавно да уведомят общинска администрация и да предприемат необходимите действия за максимално бързото възстановяване на нормалния цикъл на работа. 
5. Да осигуряват, поддържат и подновяват необходимата за изпълнение на възложените дейности материално-техническа база (специализирани автомобили, машини, съоръжения, съдове за БО и др). 
6. Да не допускат замърсявания в процеса на извършваните от тях дейности. 
7. Да водят отчет съгласно изискванията на Наредба № 1 от 04.06.2014 г., за реда и образците, по които се предоставя информация за дейностите по отпадъците, както и реда за водене на публични регистри.
Чл. 12. Лицата по чл. 9 имат право: 
1. Да предлагат промени в технологичната и организационна схема на работа, целящи подобряване качеството на извършваните дейности. 
2. Да сигнализират общинска администрация за нарушения по смисъла на тази наредба и ЗУО, извършени от граждани, фирми и др. организации. 
3. Да упражняват вътрешен контрол при изпълнение на дейностите, които извършват. 
РАЗДЕЛ ІІ.  
БИООТПАДЪЦИ 

Чл. 13. Биоотпадъците от поддържане на обществени площи, паркове и градини, стопански и административни сгради се събират разделно.

Чл. 14. Кметът на общината: 

1. Определя площадките за временно складиране на биоотпадъци от обществени площи, паркове и градини, стопански и административни сгради;

2. Организира дейностите по тяхното събиране и извозване на специализирана площадка за компостиране;

3. Отговаря за създаването на необходимите условия за компостиране на разделно събрания биоразградим отпадък, както и последващо оползотворяване на готовия компост;

Чл. 15. Притежателите на биоотпадъци са длъжни:

1. Да изнасят своевременно разделно събрания биоотпадък на определените от общината площадки, само в деня, съгласно обявения график за събирането им;

2. Собствениците на домашни животни са задължени, да не допускат замърсяване на околната среда с твърди и течни отпадъци, като животинска тор, зелени отпадъци и др.;

3. Да не изхвърлят отпадъците по т.2 в съдовете за битови отпадъци, както и да не складират същите на тротоари, улични платна и други  обществени места;
Чл. 16. Забранява се:
1. Изхвърлянето биоотпадъци и животинска тор в съдовете за битови отпадъци, както и да се складират по тротоари, улични платна и др.;
2. Неконтролираното изгаряне на биоотпадъци;

3. Депонирането и/или обезвреждането на биоотпадъците по какъвто и да е друг начин, в случай, че може да бъдат компостирани и/или да бъде приложена друга форма на  последващото им оползотворяване;

4. Смесването на разделно събрани биоотпадъци с други видове отпадъци;

РАЗДЕЛ ІІІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА СТРОИТЕЛНИ ОТПАДЪЦИ И ИЗЛИШНИ ЗЕМНИ МАСИ

Чл. 17. (1) Дейностите по събиране, транспортиране и по обезвреждане на отпадъците и излишните земни маси при извършване на ново строителство и при разрушаване, реконструкция или текущ ремонт на сгради и съоръжения, се извършват от лица, притежаващи съответното разрешително по чл. 35 от ЗУО.
(2) Извършването на дейностите по генериране, организирането на временно съхранение и/или транспортиране на излишните земни маси (ЗМ) и строителните отпадъци (СО), включително СО от вътрешни преустройства и текущи ремонти на сгради и съоръжения, е задължение на Изпълнителя (след издадено разрешение от Община Златоград) , по смисъла на чл.163, ал.1 от Закона за устройство на територията или чл.163а, ал. 2 от ЗУТ, а контрола по изпълнение на горното е задължение на надзорника по смисъла на чл.168, ал. 1 от същия закон. 
Чл. 18. Лицата заявители на разрешение за строеж, едновременно с документите по чл. 144, ал. 1 от ЗУТ, представят и информация за очакваното количество строителни отпадъци и излишни земни маси по време на строителството при изпълнения на условията на чл.11 от ЗУО. 
Чл. 19. (1) Когато дейностите по третиране и транспортиране на СО и ЗМ касаят обекти, за които се издава разрешение за строеж и се открива строителна линия, и/или обекти, от които общото количеството на СО и ЗМ надвишава 1м3 /вкл. линейни обекти/, отговорните по предходния член лица подават заявление по образец в Община Златгорад и заплащат съответните такси за ползване на специализирано депо за СО, въз основа на което Общината издава разрешение за третиране и транспортиране /вкл. депониране/ на СО и ЗМ; 
(2) Разрешение за третиране и транспортиране на СО и ЗМ, се издава за всеки отделен обект; (3) В протокола за откриване на строителната площадка за обекта задължително се вписва лицето, отговорно за дейностите по третиране и транспортиране на СО и ЗМ, номерът на издаденото му разрешение. Неразделна част от протокола е констатирането на моментното състояние на обществените терени, засегнати от строителната площадка, което изпълнителят да възстанови до подписване на акт образец №15. 
(4) Задълженията за третиране и транспортиране на СО на съответните отговорни лица са в сила до подписване на акт образец N 15 независимо от продължителността на строителството. 
Чл. 20. Отговорното за третирането и транспортирането на СО и ЗМ лице,  е длъжно: 
1. Да ограничи с плътна ограда определената строителна площадка, преди да е започнала каквато и да било дейност на нея /не се отнася за линейните обекти на техническата инфраструктура/; 
2. Да извършва строителните работи на обекта в съответствие с разработения проект;

3. Да не допуска по време на строителството замърсяване на тангиращите с обекта тротоари, улични платна, зелени площи и др. терени със строителни материали, СО и ЗМ; 
4. Да не допуска при транспортиране на СО и ЗМ замърсяване на уличните платна; 
5. Да не допуска транспортиране на СО и ЗМ в камиони без покривала; 

6. След приключване на строителството да възстанови първоначалния вид на тротоара, уличното платно, зелените площи и др.терени, които са били включени в строителната площадка на обекта. Възстановителните работи да се приемат с протокол от техническата служба на общината . 
7. Да не изхвърля СО и ЗМ извън определените места за депониране, указани в издаденото му разрешително от Община Златоград. 
Чл. 21 (1) Лицата, при чиято дейност се образуват строителни отпадъци в резултат на текущи ремонти в домакинствата, офиси, търговски обекти, административни сгради и други, са длъжни да ги събират и сортират по видове в специализирани контейнери и/или чували на мястото на образуването им.
(2) Специализираните контейнери и/или други видове съдове за временно съхранение на СО и ЗМ, се дават по заявка от страна на лицата, при чиято дейност се образуват отпадъци отправена към лицата, които имат право да извършват дейност по събиране, транспортиране и третиране на строителни отпадъци на територията на Община Златоград.
(3) Лицата по ал.1 носят отговорност, генерираните от ремонтните дейности строителни отпадъци, да не бъдат разпилявани, смесвани с друг вид отпадъци, както и  и да не бъдат изхвърляни извън доставените за целта специализирани контейнери.
Чл. 22.  Когато услугата „Събиране и транспортиране” на СО и ЗМ, се извършва Общинска дейност „Чистота”, се заплаща такса, по ред и в размер определен с Наредбата 08 за определянето  и администрирането на местните такси и цени на услуги на територията на Община Златоград .

Чл. 23. (1) За депонирането /обработката/ на СО и ЗМ, физическите и юридическите лица заплащат такса, определена от Общински съвет Златоград, за кубичен метър. 

(2) Таксата се заплаща предварително от лицето, на което се издава рарешението, в съответствие с количествата, посочени в него; 

(3) Постъпилите приходи по ал.2 се изразходват за поддръжка и обезопасяване на площадката на депото за СО; 

Чл. 24. (1) Отговорност за дейностите по стопанисването на площадката/ите на депото/ата по време на тяхната експлоатация, и след това, носи операторът на депото за СО, респективно Общинска дейност „Чистота”. 
(2) Операторът на съоръжението/ята за обезвреждане на СО и ЗМ, води отчет на постъпилите количества СО и ЗМ;

Чл. 25. Депонирането /обработката/ на СО и ЗМ се извършва само на определените от Кмета на Общината специализирани депа/площадки за СО и ЗМ. 
Чл. 26. Земни маси и/или др. вид инертен материал, могат да се използват за рекултивация на ерозирали терени, възстановяване на пропаднали участъци, образували се земни пукнатини и неравности в общински поземлени имоти и/или на др. собственици, след тяхното писмено съгласие или искане;

Чл. 27. (1) Забранява се депониране на строителни материали, строителни отпадъци и изкопни земни маси, на други места, различни от указаните за депониране, съгласно разрешителното, издадено от Община Златоград.

(2) Забранява се нерегламентираното изхвърляне, изгаряне, както и всяка друга форма на нерегламентирано третиране на строителни отпадъци, в т.ч. изхвърлянето им в контейнерите за събиране на БО или отпадъци от опаковки, съгласно чл. 4, ал. 3 от Наредба за управление на строителните отпадъци и за влагане на рециклирани строителни материали .
Чл. 28. Забранява се струпването на СО и замърсяването по какъвто и да е начин (при излизане от строителната площадка на камиони с мръсни гуми, замърсяване от работниците, работещи на строителната площадка и др.) на улиците, тротоарите и др. територии за обществено ползване извън границите на строителната площадка и/или извън границите на имота, при извършване на строителни, изкопни или ремонтни работи. 

РАЗДЕЛ ІV. 
УПРАВЛЕНИЕ НА ДЕЙНОСТИТЕ ПО ТРЕТИРАНЕ НА ПРОИЗВОДСТВЕНИ НЕОПАСНИ И/ИЛИ ОПАСНИ ОТПАДЪЦИ

Чл. 29. Производствените отпадъци, които нямат характер на опасни отпадъци, се третират: 

1. от причинителя, в собствени съоръжения съгласно одобрен, от съответните компетентни органи, проект на производствената дейност, или го извозва и депонира на депо, ако притежава разрешително по чл.35 от ЗУО; 

2. от лицата, на които е издадено разрешение, съгласно чл. 35 от ЗУО, за извозване, депониране и/или последващо третиране за оползотворяване на производствени неопасни отпадъци;

3. от оператори, притежаващи комплексно разрешително, издадено по реда на Закона за опазване на околната среда. 

Чл. 30. Лицата, заявители на разрешение за строеж, едновременно с документите по чл. 144, ал. 1 от Закона за устройство на територията (ЗУТ), представят и информация за количеството и вида на неопасните и/или опасни производствени  отпадъци, които ще се образуват след реализация на инвестиционния проект, вследствие на осъществяваното производство. 

Чл. 31. Лицата, чиято дейност е свързана с образуване и/или третиране на производствени неопасни и/или опасни отпадъци, както и лицата, притежаващи разрешение по чл. 67 от ЗУО, са длъжни: 

1. да водят отчетни книги, заверени от съответната РИОСВ; 

2. да изготвят годишни отчети по отпадъците, екземпляр от които да представят в общинска администрация до 31 март на следващата година; 

3. Да предприемат мерки за несмесване на опасни отпадъци с други отпадъци, вещества или материали. 
Чл. 32. Всички разходи за третиране и транспортиране на производствените неопасни и/или опасни отпадъци са за сметка на притежателя им, ако друго не е договорено. 

РАЗДЕЛ V. 
УПРАВЛЕНИЕ  НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ

Чл. 33 Масово разпространените отпадъци се събират разделно от другите отпадъци и не се изхвърлят в съдовете за битови отпадъци. 
РАЗДЕЛ VІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОТПАДЪЦИТЕ ОТ БАТЕРИИ И АКУМУЛАТОРИ
Чл. 34. Производителите и/или вносителите на батерии и акумулатори отговарят за: 

1. разделното събиране на негодните за употреба батерии и акумулатори; 

2. рециклирането и оползотворяването на разделно събраните негодни за употреба батерии и акумулатори по т. 1; 

3. екологосъобразното обезвреждане на негодните за употреба батерии и акумулатори и отпадъците от тях, които не могат да бъдат рециклирани и/или оползотворени. 

Чл. 35. (1) Дейности по събиране, съхраняване, преработване и/или обезвреждане на негодни за употреба батерии и акумулатори имат право да извършват само лица, притежаващи съответното разрешение, издадено по реда на чл. 35 и чл. 67 от ЗУО. 
(2) Лицата по ал.1 са длъжни да осъществяват конкретната дейност, в съответствие с разпоредбите на Наредбата за управление на батерии и акумулатори (НУБА) и Наредбата за изискванията за третиране и транспортиране на производствени и опасни отпадъци. 

Чл. 36. (1) Всички търговски обекти на територията на общината, където се предлагат батерии са и места за събиране на негодни за употреба батерии и акумулатори. 
(2) Лицата, които стопанисват обектите по ал. 1, са задължени да предвидят места за поставяне на специализирани съдове за събиране на негодни за употреба батерии и акумулатори, както и да осигурят контролиран достъп до тях. 
(3) Лицата извършващи продажби на крайни потребители са длъжни да поставят в търговските си обекти, табели с информация за: 

1. реда и възможностите за обратното приемане в търговския обект на негодните за употреба батерии и акумулатори; 
2. възможността същите да бъдат предадени на конкретни лица, притежаващи съответното разрешение, издадено  по реда на чл. 35 и чл. 67 от ЗУО; 

(4) Лицата, които стопанисват обектите по ал. 1, предават събраното по т. 1 на лица притежаващи съответното разрешително,  издадено  по реда на чл. 35 и чл. 67 от ЗУО.

Чл. 37. Кметът на община Златоград организира дейностите по разделно събиране на портативни и автомобилни негодни за употреба батерии и акумулатори, съгласно разпоредбите на НУБА.
Чл. 38. (1) В изпълнение на задълженията си по чл. 37, Кметът на Община Златоград, сключва договори с:

1. организации по оползотворяване на НУБА, притежаващи разрешение, издадено по реда на глава пета, раздел III от ЗУО, и/или

2. други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на НУБА на територията на съответната община и/или комплексно разрешително, издадено по реда на глава седма, раздел II от ЗООС.
(2) Договорите трябва да съдържат най-малко следните условия:

1. изисквания към системата за разделно събиране на НУБА от домакинствата, в т. ч. обслужваното население, вид, брой и разположение на съдовете и площадките за разделно събиране на отпадъците, честота на обслужване;

2. задълженията за контрол по спазване на изискванията за разделно събиране на територията на общината;

3. задълженията и начина за предоставяне на информация на гражданите на съответната община по прилагане на системата за разделно събиране, провеждане на образователни и информационни кампании и работа с обществеността;

4. задължение на лицата по чл.38 за предоставяне на кмета на общината най-малко веднъж годишно на информация за събраното количество НУБА на територията на общината.
(3) На интернет страницата на Община Златоград се публикува актуална информация относно системата по предходните алинеи.
Чл. 39. Забранява се:

(1) изхвърлянето на НУБА в съдовете за битови отпадъци;

(2) нерегламентираното изхвърляне и/или изливане на електролит от НУБА;

(3) депонирането и/или изгарянето на портативни НУБА, съдържащи живак, кадмий или олово;

(4) депонирането и/или изгарянето на автомобилни и индустриални НУБА, както и на части или материали от тях, които могат да бъдат рециклирани и/или оползотворени по друг начин.

РАЗДЕЛ VІІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОТПАДЪЦИТЕ ОТ ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ (ИУЕЕО)

Чл. 40. (1) Дейности по събиране, съхраняване, транспортиране, преработване и/или обезвреждане на излязло от употреба ЕЕО се извършват само от лица, притежаващи съответното разрешение, издадено  по реда на чл. 35 и чл. 67 от ЗУО. 

(2) Лицата по ал. 1 са длъжни да осъществяват конкретната дейност в съответствие с разпоредбите на Наредбата за ИУЕЕО (ДВ, бр. 2/08.01.2013 г.), и Наредбата за изискванията за третиране и транспортиране на производствени и опасни отпадъци (ДВ, бр. 29 /1999 г.). 

Чл. 41. (1) Лицата извършващи продажби на крайни потребители са длъжни да приемат обратно ИУЕЕО и/или да поставят в търговските си обекти табели с информация за: 

1. реда и възможностите за обратното приемане в търговския обект на ИУЕЕО, образувано в бита; 
2. възможността същите да бъдат предадени на конкретни лица притежаващи съответното разрешение, издадено  по реда на чл. 35 и чл. 67 от ЗУО на ИУЕЕО; 
(2) Лицата по ал.1, предават събраното по т. 1, на лица притежаващи съответното разрешително,  издадено  по реда на чл. 35 и чл. 67 от ЗУО, за дейности свързани с предварително третиране, рециклиране, оползотворяване и/или обезвреждане на ИУЕЕО. 
Чл. 42. (1) Кметът на Община Златоград отговаря за разделното събиране на ИУЕЕО като организира изпълнението на задължението си за участие в системите за разделно събиране на ИУЕЕО, като сключва договори с:

1. организации по оползотворяване на ИУЕЕО, и/или

2. лица, които изпълняват задълженията си индивидуално, и/или

3. други лица, притежаващи документ по чл. 35 от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на общината.

(2) Договорите трябва да съдържат най- малко следните условия:

1. изисквания към системата за разделно събиране на ИУЕЕО от домакинствата, в т. ч. обслужваното население, вид, брой и разположение на съдовете и площадките за разделно събиране на ИУЕЕО, честота на обслужване, и/или за създаване на мобилни групи за събиране на ИУЕЕО по подаден сигнал на телефон, публикуван на интернет страницата на Община Златоград;

2. Задълженията за контрол по спазване на изискванията за разделно събиране на територията на общината;

3. Задълженията и начина за предоставяне на информация на гражданите на съответната община по прилагане на системата за разделно събиране, провеждане на образователни и информационни кампании и работа с обществеността;

4. Задължение на лицата по чл.42, ал.1 за предоставяне на кмета на общината най-малко веднъж годишно на информация за събраното количество ИУЕЕО на територията на общината.

Чл. 43. (1) За събиране на ИУЕЕО от бита кметът на общината изготвя и утвърждава съвместно с лицата по чл.42 от наредбата график, който следва да съдържа най-малко две дати годишно. Графикът се обявява чрез местните средства за масово осведомяване и по друг подходящ начин.

(2) Актуална информация се публикува на интернет страницата на Община Златоград.

Чл. 44. Забранява се:

(1) чупенето на излезли от употреба газоразрядни лампи и електроннолъчеви тръби и с цел предотвратяване на случайното им счупване се предприемат съответните мерки;

(2) депонирането на ИУЕЕО, в т.ч. на разделно събраното ИУЕЕО, както и на отпадъците, получени след предварително третиране на ИУЕЕО, които подлежат на рециклиране и/или оползотворяване;
(3) нерегламентираното изхвърляне на ИУЕЕО;

(4) изхвърлянето на излязло от употреба електрическо и електронно оборудване, обозначено с маркировка за разделно събиране в съдовете за битови отпадъци.

РАЗДЕЛ VІІІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОТПАДЪЦИТЕ ОТ ОТРАБОТЕНИ МАСЛА И ОТПАДЪЧНИ НЕФТОПРОДУКТИ
Чл. 45. (1) Дейности по събиране, съхраняване, преработване, транспортиране и/или обезвреждане на отработени масла и отпадъчни нефтопродукти имат право да извършват само лица, притежаващи съответното разрешение, издадено по реда на чл. 35 и чл. 67 от ЗУО.

(2) Лицата по ал. 1 са длъжни да осъществяват конкретната дейност в съответствие с изискванията на Наредбата за отработени масла и отпадъчни нефтопродукти (ДВ, бр.2/08.01.2013 г.) и Наредбата за изискванията за третиране и транспортиране на производствени и опасни отпадъци (ДВ, бр. 29/1999 г). 

(3) Лицата, при чиято дейност се образуват отпадъчни нефтопродукти ги предават за оползотворяване и/или обезвреждане на лицата по ал. 1 или ги оползотворяват и/или обезвреждат в собствени съоръжения в съответствие с разпоредбите на ЗУО и подзаконовите нормативни актове по прилагането му. 
 

 

 

 

Чл. 46. (1) Кметът на Община Златоград:

1. определя местата за смяна на отработени моторни масла на територията на Община Златоград, като не възпрепятства дейността на лицата, сключили договор с организация за оползотворяване, както и лицата, които изпълняват задълженията си индивидуално;

2. съдейства за извършване на дейностите по събиране и съхраняване на излезли от употреба масла и предаването им за оползотворяване или обезвреждане.

(2) Кметът на общината информира  гражданите на територията на Община Златоград за местата по т.1 на предходната алинея, както и за условията за приемане на отработените масла.
Чл. 47. Кметът извършва дейностите по ал.1 на чл.46 в следните случаи:

(1) по т. 1 - когато местата за смяна на отработени моторни масла са разположени върху общински имот, и

(2) по т. 2 - когато има сключен договор за извършване на дейностите по събиране на отработени масла и предаването им на инсталации за оползотворяване и/или обезвреждане с: 

1. организации по оползотворяване на отработени масла;

2. лица, които пускат на пазара масла и изпълняват задълженията си индивидуално;

3. други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, регенериране и/или оползотворяване на отработени масла, и/или комплексно разрешително по реда на глава седма, раздел II от Закона за опазване на околната среда (ЗООС).

Чл. 48.  Забранява се:

(1) Изоставянето, изхвърлянето или друга форма на нерегламентирано обезвреждане на отработени моторни масла; 

(2) Изхвърлянето на отработени масла в повърхностните и подземните води, в канализационните системи;

(3) Съхраняване на отработени масла и отпадъчни нефтопродукти по начин, който води до замърсяване на  почвата;

(4) Нерегламентираното изхвърляне на отпадъците, образувани  от извършването на дейоности по третиране и транспоритране на отработени масла;

(5) Изхвърлянето на отработени масла в съдове за събиране на битови отпадъци;

(6) Депонирането на отработени масла и отпадъчни нефтопродукти;

(7) Нерегламентираното третиране и транспортиране на отработени масла;

(8) Третирането, включително изгарянето на отработени масла и отпадъчни нефтопродукти, по начин, водещ до превишаване на установените норми за допустими емисии на вредни вещества в атмосферния въздух и/или в инсталации, неотговарящи на изискванията на ЗУО и на наредбата по чл.43, ал.1 ЗУО; 
(9) предаването на отработени масла и отпадъчни нефтопродукти на лица, които не притежават документ по чл.35 от ЗУО;

(10) смесването на отработени масла и отпадъчни нефтопродукти с други отпадъци, както и смесването на отработени масла с различни характеристики, което ще възпрепятства тяхното оползотворяване, освен в случаите, когато това е технически неизпълнимо и икономически неприложимо;

(11) смесването на отработени масла и отпадъчни нефтопродукти с горива, охлаждащи течности, спирачна течност, разтворители и други вещества и материали;

(12) извършването на смяна на отработени масла на места, които не са оборудвани за целта, и в съдове, неотговарящи на нормативните изисквания.

РАЗДЕЛ ІХ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОТПАДЪЦИТЕ ОТ ПНЕВМАТИЧНИ ГУМИ

Чл. 49. (1) Дейности по събиране, съхраняване, преработване и/или обезвреждане на излезли от употреба пневматични гуми (ИУПГ) имат право да извършват само лица, притежаващи съответното разрешение,  издадено по реда на чл. 35 и чл. 67 от ЗУО.

(2) Изграждането на събирателни пунктове за ИУПГ е задължение на лицата по ал. 1. 

(3) Местата на събирателните пунктове се съгласуват от общината. 

Чл. 50. Гражданите, едноличните търговци и юридическите лица са длъжни да предават ИУПГ само на определените събирателни пунктове. 

Чл. 51. (1) Кметът на общината:
1. определя местата за събиране на ИУПГ на територията на общината, без да възпрепятства дейността на лицата, сключили договор с организация по оползотворяване, и/или на лицата, изпълняващи задълженията си индивидуално, и информира обществеността за местоположението им и условията за приемане на ИУПГ;

2. съдейства за извършването на дейностите по събиране и съхраняване на ИУПГ и предаването им за оползотворяване и/или обезвреждане.

(2) Кметът на общината извършва дейностите по ал. 1 в следните случаи:

1. по т. 1 - когато местата за смяна на ИУПГ са разположени върху общински имот, и

2. по т. 2 - когато има сключен договор за финансиране на дейностите по събиране и съхраняване на ИУПГ и предаването им на инсталации за оползотворяване и/или обезвреждане с 

а) организация по оползотворяване на ИУПГ
б) лицата, които пускат на пазара гуми, които изпълняват задълженията си по наредбата индивидуално.
(3) За извършване на дейности по ал.1, т.2 кметът на общината сключва договор с лица, които притежават съответният документ по чл.35 от ЗУО за извършване на дейности по събиране, съхраняване, транспортиране, оползотворяване или обезвреждане на ИУПГ.

(4) Всички лица, които извършват смяна на ИУПГ на територията на Община Златоград в се задължават на всеки шест месеца да подават информация за количеството им в  Община Златоград. 
(5) Дейностите по оползотворяване или обезвреждане трябва да се изпълняват по начин,  по който да се предотвратява възможно вредно въздействие върху човешкото здраве и околната среда.

Чл. 52. Забранява се
1. изоставянето, нерегламентираното изхвърляне или друга форма на неконтролирано обезвреждане на ИУГ;

2. изгарянето на ИУГ с изключение на случаите, в които лицата, притежават съответното разрешение по чл.35 от ЗУО;

3. депонирането на цели и нарязани ИУПГ с изключение на велосипедни гуми и гуми с външен диаметър, по-голям от 1400 мм;

4. предаването на ИУПГ за третиране и транспортиране на лица, които не притежават документ по чл.35 от ЗУО.

РАЗДЕЛ Х. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОТПАДЪЦИТЕ ОТ ИЗЛЕЗЛИ ОТ УПОТРЕБА МОТОРНИ ПРЕВОЗНИ СРЕДСТВА (ИУМПС)

Чл. 53. (1) Дейности по събиране, съхранение, разкомплектоване, преработване и/или обезвреждане на излезли от употреба моторни превозни средства (МПС), компоненти и материали от тях имат право да се извършват само лица, притежаващи съответно разрешение, издадено по реда на чл. 35 и чл. 67 от ЗУО . 

(2) Лицата по ал. 1 са длъжни да осъществяват конкретната дейност в съответствие с изискванията на Наредбата за изискванията за третиране на отпадъците от излезли от употреба моторни превозни средства (ИУМПС) и Наредбата за изискванията за третиране и транспортиране на производствени и опасни отпадъци. 

Чл. 54. (1) Кметът на Община Златоград: 

1. определя площадките за временно съхраняване на трайно изоставени ИУМПС, като сключва договор/и с лице/а, притежаващо/и съответното/ите разрешение/я, издадено/и по реда на чл. 35 и чл. 67 от ЗУО; 

2. организира дейностите по събирането на трайно изоставените ИУМПС, съхраняването им на площадките за временно съхраняване и предаването им в центровете за разкомплектоване. 

(2) Собственик на МПС с прекратена регистрация е длъжен да го предаде на площадка за временно съхраняване или в център за разкомплектоване;

(3) В случай, че се установи, че МПС се намира върху имот, държавна или общинска собственост, и когато собственик на МПС не изпълни задълженията си по ал. 2, както и в случаите, когато МПС не може да бъде индентифицирано поради липса на регистрационен или индентификационен номер и при невъзможност собственикът да бъде установен, се прилага процедура по чл. 55. 

Чл. 55. (1) Кметът на Община Златоград назначава комисия с представители на общинската администрация, съответното кметство и РУ “Полиция” за установяване на ИУМПС и техните собственици. На установените ИУМПС се залепва стикер – предписание. 

(2) Комисията съставя констативен протокол за техническото състояние на МПС в 3 екземпляра. При поискване, екземпляр от протокола се предоставя на собственика на ИУМПС или на упълномощено от него лице. 

(3) С поставянето на стикера -предписание за преместване на ИУМПС започва да тече 14-дневен срок за преместване на МПС. 

(4) В случай, че в срока по ал. 3 собственикът не е изпълнил предписанието, въз основа на констативния протокол за техническото състояние на МПС, съгласно ал. 2, кметът на общината издава заповед за преместване на превозно средство, на площадките за временно съхраняване на ИУМПС и центровете за разкомплектоване на ИУМПС. 

(5) Заповедта се изпълнява от лицата извършващи дейностите по събиране, транспортиране, временно съхраняване и разкомплектоване на ИУМПС за сметка на собственика. 

(6) Когато собственикът е неизвестен, или макар и известен, не може да бъде уведомен поради трайно отсъствие от страната или по други обективни причини, към констативния акт се прилага служебна записка и/или други документи, удостоверяващи извършените действия и констатации по издирването на собственика. В тези случаи заповедта се поставя на мястото за обявление в съответното кметство за срок от 15 дни, считано от датата на съставянето й. 

(7) На собствениците на ИУМПС, които не изпълняват предписанието за преместване по ал. 3, се съставя акт за административно нарушение по реда на Закон за административните нарушения и наказания. 

Чл. 56. Лицата, сключили договор с кмета на общината по чл. 37, ал. 1, т. 1, са длъжни да: 

1. приемат ИУМПС за временно съхранение и съставят констативен протокол за състоянието им; 

2. водят отчетни книги по Наредба № 9 за реда и образците, по които се предоставя информация за дейностите по отпадъците, както и реда за водене на публичния регистър на издадените разрешения, регистрационните документи и на закритите обекти и дейности ( ДВ, бр. 95/26.10.2004 г.); 

3. водят регистър за приетите автомобили, заверен в КАТ; 

4. уведомяват незабавно направление “Пътна полиция” – КАТ и РУ “Полиция” за постъпилите за временно съхранение ИУМПС, като предоставят описанието на автомобила, адреса на последното му паркиране и заповед за принудителното му преместване; 

5. предават за разкомплектоване ИУМПС не по– рано от 14 дни от датата на приемането му за временно съхранение. Ликвидацията и разкомплектоването на ИУМПС се извършват съгласно чл. 143, ал. 6 от Закон за движение по пътищата; 

6. освободят ИУМПС в срока по т. 5, в случаите когато собственикът е поискал връщането и е заплатил разходи по принудителното преместване и временното съхранение. 

Чл. 57. Забранява се:

(1) предаването или изхвърлянето на отпадъци от МПС по начини, различни от предвидените в наредбата за излезлите от употреба моторни превозни средства;

(2) предаването на ИУМПС на лица, които не притежават разрешение, издадено по реда на чл. 67 от ЗУО, или комплексно разрешително издадено по реда на глава седма, раздел II от Закона за опазване на околната среда;

(3) съхраняването на ИУМПС на имоти общинска собственост.

РАЗДЕЛ ХІ. 
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОТПАДЪЦИТЕ ОТ ОПАКОВКИ
Чл. 58. Дейностите по разделно събиране, транспортиране, сортиране и оползотворяване на отпадъците от опаковки се извършват от лица, притежаващи съответните разрешения или регистрационни документи, издадени по реда на Глава V, Раздел І от ЗУО. 

Чл. 59. (1) Кметът на Община Златоград създава условия и организация за изграждане на интегрирана/и система/и за разделно събиране на отпадъците (РСО), към източника на образуване – домакинства, административни сгради, търговски обекти др. стопански субекти, като :

1. Осигурява необходимите съдове и/или чували за РСО и определя площадката/ите за временното им съхраняване;

2. Изготвя месечен график за събиране и извозване на разделно събраните отпадъци от домакинства, административни сгради, търговски обекти;
3. Организира въвеждането на РСО на ниво „домакинство”, като осигурява необходимата транспортна техника и човешки ресурс за събирането и транспорта на отпадъците до площадката за временно съхранение;
4. Изготвя месечен график за събиране и извозване на разделно събраните отпадъци от домакинства, административни сгради, търговски обекти;

5. Предава  разделно събраните отпадъци за последващо оползотворяване на лица,  притежаващи съответните разрешения, издадени по реда на чл. 35 и чл. 67 от ЗУО;
6. Води текуща отчетност за изпълнението на конкретните цели до 2020 г., подробно разписани в чл. 31 от  Закона за управление на отпадъците, като осъществява контрол по изпълнението на сключените договори с лицата по т. 5.
7. Организира провеждането на текуща информационна кампания за популяризиране на създадената системата за разделно събиране на отпадъци;

(2) Кметът на Община Златоград изпълнява дейностите по ал. (1) като сключва договори с лица,  притежаващи съответните разрешения, издадени по реда на чл. 35 и чл. 67 от ЗУО, по реда определен в чл 4, ал. 4, ал. 5 и ал. 6 от настоящата наредба.
(3) Минимални изисквания на договорите в предходната алинея са следните: 

1. ангажимент за съвместно разработване на програма/план за разделно събиране на отпадъци от опаковки и отпадъчни материали от хартия и картон, пластмаси и стъкло, включваща конкретния начин на организация на разделно събиране на тези отпадъци;

2. срокове за изграждане на ефективна интегрирана система за разделно събиране;

3. честота на обслужване на системата за разделно събиране;

4. мерки за недопускане на посегателства и кражби на разделно събраните отпадъци;

5. постигане на количествени цели за разделно събиране, рециклиране и оползотворяване на отпадъците от домакинствата и подобни отпадъци, както и условията и редът за отчитане на тяхното изпълнение, както и разпределението на отговорностите с цел планиране, организиране и прилагане на система за разделно събиране, рециклиране и оползотворяване на отпадъците на територията на Общината, за да се постигнат  целите заложени в чл.31 и § 15 от ПЗР на ЗУО.

6. задълженията за контрол по спазване на изискванията за разделно събиране на територията на съответната община;

7. задълженията за предоставяне на информация на гражданите на общината по прилагане на системата за разделно събиране, провеждане на образователни и информационни кампании и работа с обществеността.

8. да предоставят информация на кмета на общината относно количеството на събраните от контейнерите за разделно събиране на отпадъци от опаковки и отпадъчните материали от хартия и картон, пластмаси и стъкло, отсортирано и предадено количество на краен преработвател в срок до 10-то число на месеца за предходния;

9. да притежават необходимия капацитет за осигуряване на ефективно действаща система за разделно събиране на отпадъци от хартия и картон, пластмаси, метали и стъкло;

10. да осигуряват функционирането на системата за разделно събиране на отпадъците, като не възпрепятстват съществуващата система за събиране на битови отпадъци;

11. да транспортират разделно събраните отпадъци самостоятелно и/или да сключат договор с подизпълнители, притежаващи необходимите разрешения съгласно ЗУО;
12. да осигуряват сортирането на разделно събраните отпадъци и предаването им за последващо рециклиране и оползотворяване;
13. да предават негодните за оползотворяване или рециклиране отпадъци на Общинска дейност „Чистота”;

Чл. 60. Лицата, при чиято дейност се образуват отпадъци от опаковки и отпадъчни материали от хартия и картон, метали, пластмаси и стъкло, както и лицата на които същите са предадени за събиране, транспортиране и подготовка преди оползотворяване отговарят за цялостното оползотворяване или обезвреждане на отпадъците.

Чл. 61. Ползвателите на търговски обекти, производствени, стопански и административни сгради са длъжни да събират разделно отпадъци от опаковки и най-малко от отпадъчни материали от хартия и картон, метали, пластмаси и стъкло.

Чл. 62. (1) Лицата по чл.60 създават вътрешна организация с цел осигуряване на разделно събиране на отпадъците от опаковки и отпадъчни материали от хартия и картон, пластмаси, метали и стъкло на територията на съответния обект; 

(2) В случай, че на територията на един имот има повече от един ползвател, организацията за разделно събиране е:

1. обща за всички ползватели – при наличие на общи помещения за събиране на отпадъците;

2. индивидуална за всеки ползвател – при наличие на отделни помещения за събиране на отпадъците;

(3) В случаите на ал.2, т.1 с вътрешни правила се определя отговорно лице за разделното събиране на територията на имота. 
Чл. 63. Лицата по чл.61 предават разделно събраните отпадъци на Общинска дейност „Чистота” и/или сключват договори с други лица, притежаващи разрешение, комплексно разрешително или регистрационен документ по чл.35 от ЗУО.

Чл. 64. (1) В случаите, когато лицата по чл. 61 предават разделно събрания отпадък на др. лица, притежаващи разрешение, комплексно разрешително или регистрационен документ по чл.35 от ЗУО, информират писмено Община Златоград за:

1. сключен договор или споразумение за предаване на разделно събраните отпадъци, вкл. дата на сключване и срок на договора, документа на лицето по чл.35 от ЗУО, което извършва транспортирането и/или третирането на отпадъците, начина на извършване на разделното събиране в обекта;

2. лицето отговорно за предоставяне на информация за отпадъците за обекта;

3. наименование на ползвателя/ползвателите на обекта.

(2) В случаите на чл. 61, ал.2:

1. лицата разработват писмен вътрешен ред за разделно събиране на отпадъците, вкл. отговорните лица;

2. осведомяват се за графика за събиране и извозване на разделно събрания отпадък и го изнасят на указаните от Община Златоград места, непосредствено преди събирането им;

3. спазват методическите указания за разделно събиране на отпадъците по отпадъчни потоци – като ги привеждат във възможно най-малък обем, почистват ги от хранителни и/или други остатъци или примеси и др.

4. Лицата са длъжни да съхраняват на територията на обекта документи (договори, кантарни бележки и др.), които удостоверяват предаването на разделно събраните отпадъци и ги представят на контролните органи при поискване.

Чл. 65. (1)  Забранява се:

1. Смесването на събраните отпадъци от опаковки и други отпадъчни материали от хартия и картон, пластмаси, стъкло и метали с други материали или отпадъци по начин, затрудняващ последващото им рециклиране или оползотворяване;

2. Депонирането, изгарянето без оползотворяване на енергията и/или обезвреждането по какъвто и да е друг начин на отпадъци от опаковки и отпадъчни материали от хартия и картон, пластмаса, стъкло и метали, които могат да бъдат рециклирани и/или оползотворени по друг начин на територията на страната;

3. Изхвърлянето на отпадъци от опаковки, обозначени с маркировка за разделно събиране и други отпадъчни материали от хартия и картон, пластмаси, стъкло и метали в контейнерите за смесен битов отпадък, когато на територията на съответния район има изградена система за разделно събиране;

4. Поставянето на отпадъци от опаковки извън определените за целта места, съдове и/или чувалите за разделно събиране, дори когато те са обемни;

5. Изваждането на отпадъци от съдовете и/или чувалите за разделно събиране на отпадъци;

6. Изхвърлянето на материали, които могат да предизвикат запалване на отпадъците в съдовете и/или чувалите за разделно събиране;

РАЗДЕЛ ХІІ. 
ИЗИСКВАНИЯ КЪМ ПЛОЩАДКИТЕ ЗА ПРИЕМАНЕ НА ОТПАДЪЦИ ОТ ХАРТИЯ И КАРТОН, ПЛАСТМАСИ И СТЪКЛО

чл. 66. (1) Площадките за предаване на отпадъци от хартия, картон, пластмаси и стъкло трябва да отговарят на следните изисквания:

1. да са оградени, с осигурена охрана и контролно – пропускателен пункт, с изградена инфраструктура, с покритие от асфалт и/или бетон;

2. да са с достатъчна складова площ – закрита или закрит контейнер за съхраняване на приетите отпадъци: хартия, картон, видовете пластмаси /PET, LDPE, HDPE/ и др. и стъкло по видове;

3. да са снабдени с кантар за измерване на приетите количества;

4. да имат схема с обозначение на всички зони на територията на площадката;

5. да притежават документ по чл.35 от ЗУО и изпълняват изискванията на ЗУО и подзаконовите нормативни актове по прилагането му;

(2) На площадките следва да се води отчетност и да се предоставя информация съгласно изискванията на наредбата по чл.48, ал.1 от ЗУО и по ред, определен със Заповед на Кмета на община Златоград.
Чл. 67. Площадките за приемане на отпадъци от хартия и картон, пластмаси и стъкло подлежат на вписване в регистър, поддържан от Кмета на общината, съгласно чл.19, ал.3, т.14 от ЗУО.
Чл. 68. За вписване в регистъра собствениците на площадките по чл.66 подават заявление до Община Златоград в срок до 3 (три) дни от пускане на площадката в експлоатация. На вписване в регистъра подлежи всяка отделна площадка, за която има издадено от компетентния орган разрешение за извършване на дейността.
Чл. 69. На вписване в регистъра подлежат следните данни:

1. ЕИК и адрес на управление;

2. лице за контакт, включително телефон, факс и електронна поща;

3. адрес за кореспонденция, включващ пощенски код, район на общината, име и номер на улица/булевард и интернет адрес;

4. адрес на площадката на която се извършва дейността;

5. наименование и код на отпадъка, съгласно наредбата по чл.3, ал.1 от ЗУО;

6. номер на документ по чл.35 от ЗУО издаден от компетентния орган.
Чл.70. (1) Притежателят на документ по чл.35 от ЗУО за съответната площадка се задължава да предава приетите отпадъци от хартия и картон, пластмаси и стъкло единствено на лица, които притежават документ по чл.35 от ЗУО.
(2) За удостоверяване на приетите отпадъци от хартия и картон, пластмаси и стъкло, както и предадените за третиране по предходната алинея, притежателят на документа по чл.35 от ЗУО се задължава да представя справка по приложение №1 от настоящата наредба на всеки три месеца, но не по-късно от десето число след изтичане на тримесечието.
(3) Приемането на отпадъчни материали от хартия и картон, пластмаси и стъкло на площадките, се извършва, като се попълва задължително документ удостоверяващ предаването и приемането на отпадъците.

ГЛАВА ЧЕТВЪРТА   

РАЗДЕЛ І. 
ФИНАНСИРАНЕ 

Чл. 71. Финансиране на дейностите по управление на битови отпадъци и поддържане на чистотата се осъществява чрез събиране на такса за битови отпадъци, определена в годишен размер въз основа на одобрена план-сметка за приходите и разходите за дейностите по поддържане на чистотата, събиране и извозване на отпадъците оползотворяването/обезвреждането им за съответната година.
Чл. 72. Към разходите за управление на дейности с битови отпадъци се включват още:

1. Разходи за почистване на нерегламентирани сметища и възстановяване качествата на околната среда, когато причинителите на отпадъци са неизвестни и не могат да бъдат установени;

2. Планират се необходимите финансови средства за осигуряване изпълнението на Общинската програма за управление на отпадъците;

ГЛАВА ПЕТА   

РАЗДЕЛ І. 
АДМИНИСТРАТИВНОНАКАЗАТЕЛНА ОТГОВОРНОСТ

Чл. 73. Контролът и санкциите по настоящата наредба се упражняват от Кмета на Община Златоград или от оправомощени от него длъжностни лица.
Чл. 74. Нарушенията по настоящата наредба се установяват с актове за установяване на административни нарушения, съставени от длъжностни лица, оправомощени със заповед на кмета на Община Златоград.
Чл. 75. Въз основа на съставените актове, кметът на общината или негов заместник издават наказателни постановления.
Чл. 76. Установяването на нарушенията, издаването, обжалването и изпълнението на наказателните постановления се извършва по реда, предвиден в ЗАНН.
Чл. 77. (1) При повторно нарушение от същия вид размера на глобата или имуществената санкция се удвоява.

Чл. 78. Освен глобите, нарушителите заплащат и разходите, свързани с установяване и отстраняване на нарушенията.
Чл. 79. (Изм. с Решение ………………. от ………………. ) Който не допусне длъжностно лице от контролните органи в подлежащите на контрол обекти или не предостави на контролните органи документи или информация с цел възпрепятстване на проверката, се наказва с глоба от 200лева/ 102,26 евро до 1000 лева/ 511,30 евро, а юридически лица и еднолични търговци с имуществена санкция в размер от 5 000 лева/ 2556,50 евро до 10 000 лева / 5113,00 евро
Чл. 80 (1) (Изм. с Решение ………………. от ………………. ) Наказва се с глоба от 300 лева/ 153,39 евро до 1000 лева/ 511,30 евро физическо лице, което:

1. изхвърля отпадъци на неразрешени за това места;

2. предава отпадъци на лица, които не притежават разрешение, комплексно разрешително или регистрационен документ по чл.35 в случаите, когато такива се изискват;

3. не предаде излязло от употреба моторно превозно средство на площадки за съхраняване или в центрове за разкомплектуване;

4. изхвърля масово разпространени отпадъци, обозначени с маркировка за разделно събиране в контейнери за смесени битови отпадъци и в съдове за събиране на отпадъци, поставени в имоти - публична държавна или общинска собственост, или ги смесва с други материали или отпадъци по начин, затрудняващ тяхното последващо рециклиране или оползотворяване, когато е създадена система за разделно събиране на съответните масово разпространени отпадъци;

5. не изпълнява разпоредбите за повторна употреба, рециклиране и оползотворяване на строителни отпадъци;

6. изхвърля битови отпадъци в съдове за разделно събиране.
(2) (Изм. с Решение ………………. от ………………. ) За явно маловажни случаи на административни нарушения по ал.1 т.1 и 4, установени при извършването им, овластените за това органи налагат на местонарушението глоби в размер в размер от 10 лева/ 5,11 евро  до 50 лева/  26,56 евро  срещу издаване на фиш по реда на ЗАНН.
Чл. 81. (1) (Изм. с Решение ………………. от ………………. ) Наказва се с имуществена санкция в размер от 1400 лева/ 715,82 евро до 4000 лева/ 2045,20 евро едноличен търговец или юридическо лице, което:

1. изхвърля неопасни отпадъци на неразрешени за това места;

2. нерегламентирано изгаря или извършва друга форма на нерегламентирано третиране на неопасни отпадъци.

(2) (Изм. с Решение ………………. от ………………. ) Наказва се с имуществена санкция в размер от 10 000 лева/ 5113,00 евро до 50 000 лева/ 25 564,99 евро едноличен търговец или юридическо лице, което:

1. изхвърля опасни отпадъци на неразрешени за това места;

2. нерегламентирано изгаря или извършва друга форма на нерегламентирано третиране на опасни отпадъци.

Чл. 82. (Изм. с Решение ………………. от ………………. ) Наказва се с имуществена санкция в размер от 5000 лева/ 2556,50 евро до 10 000 лева/ 5113,00 евро едноличен търговец или юридическо лице, което:

1. възложи или извършва строителни или монтажни работи или премахване на строежи без наличие на план за управление на строителни отпадъци в случаите, когато такъв се изисква по чл.11, ал.1 от ЗУО; 

2. не постигне изпълнението на целите за оползотворяване и рециклиране на строителни отпадъци съгласно изискванията и сроковете, определени с наредбата по чл.43, ал.4 от ЗУО.

Чл. 83. (1) (Изм. с Решение ………………. от ………………. ) За други нарушения на тази наредба, физическите лица се наказват с глоба от 500 лева/ 255,65 евро до 3000 лева/ 1533,90 евро, а едноличните търговци и юридическите лица се налага имуществена санкция от 1000 лева/ 511,30 евро  до 6000 лева/ 3067,80 евро
РАЗДЕЛ ІІ. 
ДОПЪЛНИТЕЛНИ РАЗПОРЕДБИ

§ 1. По смисъла на тази наредба:
1. „Битови отпадъци” са отпадъците, които се получават в резултат на жизнената дейност на хората по домовете, в административни, социални и обществени сгради. Към тях се приравняват и отпадъци от търговски обекти и съпътстващи производството занаятчийски обекти за отдих и забавления, които по своя характер и състав са сравними с отпадъците от домакинствата, нямат характер на опасни отпадъци и в същото време тяхното количество или състав няма да попречи на третирането им съвместно с битовите, с изключение на производствени отпадъци и отпадъци от селското и горското стопанство.

2. „Биоотпадъци” са биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост

3. „Депо” е съоръжение за обезвреждане на отпадъци, което се намира на земята или под земята, вкл. тези на територията на предприятията /депа, в които причинителят на отпадъци ги обезврежда  непосредствено до мястото на образуването им/. Към депата не се включват съоръженията за временно съхранение на отпадъците и тези, в които отпадъците се претоварват или третират преди по-нататъшната им обработка или рециклиране. Депото за отпадъци е комплексен обект, който включва:

а) инженерно съоръжение, предназначено за организирано складиране на отпадъци за повече от шест месеца по начин, който не представлява опасност за човешкото здраве и околната среда и, за което не се предвижда последващо третиране на отпадъците;

б) спомагателни и обслужващи сгради, съоръжения и инсталации, в съответствие с неговата специфика, технология на депониране и вида на депонираните отпадъци.

4. „Депониране на отпадъци” е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години за отпадъци, предназначени за оползотворяване и една година за отпадъци предназначени за обезвреждане по начин, който не представлява опасност за човешкото здраве и околната среда.

5. „Едрогабаритни отпадъци” са битови отпадъци, различни от ИУЕЕО, които поради своите размери и тегло не могат да се поставят в съдовете за твърди битови отпадъци и създават затруднения при товаренето им;

6. „Излязло от употреба електрическо и електронно оборудване” е електрическо и електронно оборудване, което е отпадък по смисъла на §1, т.17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.

7. „Изоставено регистрирано моторно превозно средство” е излязло от употреба моторно превозно средство, което се намира върху имот - държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.

8. „Излязло от употреба МПС” е отпадък по смисъла на §1, т.17 от допълнителните разпоредби на ЗУО, отговарящ на едно или повече от следните условия:

а) моторно превозно средство с прекратена регистрация, за което има изрично писмено уведомление от лицензиран застраховател, съгласно чл.18а, ал.2, т.1 от Наредба № I-45 от 2000 г.;

б) моторно превозно средство, на което не е заверен знакът за технически преглед съгласно чл.32д от Наредба № I-45 от 2000 г. или съгласно чл.38 от Наредба № Н-32 от 2011 г. за повече от две години от определената му дата за следващ преглед за проверка на техническата му изправност, в случай че то се намира върху държавна или общинска собственост;

в) изоставено регистрирано МПС.
9. „Краен потребител на батерии и акумулатори” е физическо или юридическо лице, което придобива батерии и акумулатори за свои нужди, а не за пускане на пазара.

10. „Масла” са продукти, получени от базови минерални и/или синтетични масла и добавки и предназначени за използване в качеството им на смазочни материали, среда за предаване на усилие и топлина, диелектрични и технологични течности, в т. ч.: моторни, компресорни, турбинни масла, течности за хидравлични трансмисии, масла за зъбни предавки, масла за обработка на метали, формовъчни и антикорозионни масла, електроизолационни масла.

11. „Масово разпространени отпадъци” /МРО/ са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление. Такива могат да бъдат:
1. отпадъци от батерии и акумулатори; 

2. отпадъци от електричество и електронно оборудване (ЕЕО); 

3. отработени масла и отпадъчни нефтопродукти; 
4. излезли от употреба пневматични гуми. 

5. отпадъци от моторни превозни средства; 

6. отпадъци от опаковки;
7. др.
12. „Моторни масла” са масла за бензинови и дизелови двигатели, както и за газотурбинни двигатели, в т. ч. за:

а) товарни и лекотоварни автомобили;

б) леки автомобили;

в) авиационни бутални двигатели;

г) корабни двигатели.

13. „Негодни за употреба батерии и акумулатори" /НУБА/  са батерии или акумулатори, които не могат да бъдат използвани за целите, за които са произведени, и са отпадък по смисъла на §1, т.17 от допълнителните разпоредби на ЗУО.
14. „Обезвреждане на отпадъците” е всяка дейност върху отпадъците /депониране, преработване, изгаряне и др./, различно от оползотворяване, дори когато дейността има като вторична последица възстановяването на вещества или енергия.

15. „Обществени места” са всички места, които са обществено достъпни и/или предназначени за обществено ползване, без оглед на собствеността или правото на достъп, включително уличните платна, площади, пешеходни алеи, паркове, квартални градинки, спирки на градския транспорт, части от тротоари и други подобни, които не са определени като прилежащи части.

16. „Опасни отпадъци" са отпадъците, чийто състав, количество и свойства създават риск за човешкото здраве и околната среда, притежават едно или повече свойства, които ги определят като опасни, и/или съдържат компоненти, които ги превръщат в опасни, съгласно Наредбата за реда и начина за класифициране, етикетиране и опаковане на химични вещества и смеси, приета с Постановление № 182 на Министерския съвет от 2010 г. (ДВ, бр. 68 от 2010 г.), или всяко вещество или смес, които попадат поне в една от  класовете или категории на опасност, установени в Приложение I на Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (OB, L 353, 31 декември 2008 г.) 

17. „Оператор” е  всяко физическо или юридическо лице, по отношение на което е налице една от следните характеристики:

1. експлоатира определено собствено предприятие, съоръжение и/или инсталация;

2. контролира експлоатацията на определено предприятие, съоръжение и/или инсталация;

3. разпорежда се и взема решения относно настоящото или бъдещото функциониране на предприятието, съоръжението и/или инсталацията.

18. „Оползотворяване на материали от строителни отпадъци” са всички дейности по оползотворяване на строителни отпадъци с изключение на изгаряне с оползотворяване на енергия и преработването в материали, които се използват като гориво. Оползотворяването включва и дейностите по подготовка за повторна употреба, рециклирането или друго материално оползотворяване.

19. „Отпадък” е вещество, предмет или част от предмет, от който притежателят се освобождава, възнамерява да се освободи, или е длъжен да се освободи по смисъла на §1, т.17 от ЗУО. 

20. „Отпадъци от МПС“ са отпадъци по смисъла на §1, т.17 от допълнителните разпоредби на ЗУО и включват:

а) излезли от употреба моторни превозни средства;

б) материали и компоненти от МПС и от ИУМПС.

21. „Отпадъци от електрическо и електронно оборудване“ е електрическо и електронно оборудване, което е отпадък по смисъла на §1, т.17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.

22. „Отпадъци от черни и цветни метали” са технологичните отпадъци, получени от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.

23. „Отпадъци от черни и цветни метали с битов характер” са отпадъци от черни и цветни метали (ОЧЦМ), получени в резултат на жизнената дейност на хората по домовете, в административни, социални и обществени сгради. Към тях се приравняват и отпадъците от черни и цветни метали, получени от търговски обекти, занаятчийски дейности, обекти за отдих и забавления.

24. „Отработени масла” са всички смазочни или индустриални масла на минерална или синтетична основа, негодни за употреба по първоначалното им предназначение, като отработени моторни и трансмисионни масла, смазочни масла, турбинни и хидравлични масла по смисъла на §1, т.21 от допълнителните разпоредби на Закона за управление на отпадъците  

25. „Отпадъчни нефтопродукти” са всички течни, полутечни или твърди отпадъци на нефтена основа или техни смеси: 

а) които се отделят при съхраняването на нефт и течни горива;

б) отпадъци от почистване на транспортни резервоари и резервоари за съхраняване на нефт и течни горива;

в) отпадъци от маслено-водна сепарация;

г) отпадъци от течни горива;

д) отпадъци от преработка на нефт;

е) утайки и емулсии, получени от различни производства;

ж) нефтосъдържащи отпадъци - резултат от нормалната експлоатация на кораби.

26. „Преработване на отпадъци” е дейност, която променя свойствата или състава на отпадъците, като ги превръща в суровини за производство на крайни продукти или в крайни продукти.

27. „Причинител на отпадъци” е физическо или юридическо лице, при чиято дейност се образуват отпадъци (първичен причинител) и/или всеки, който осъществява предварителна обработка, смесване или други дейности и операции, водещи до промяна на свойствата или състава на отпадъка.

28. „Притежател на отпадъци” е причинителят на отпадъци, физическо или юридическо лице, в чието владение се намират отпадъците до момента на предаването им на оправомощено за следващо третиране лице. 

29. „Производствени отпадъци” са отпадъците, образувани в резултат на производствената дейност на физическите и юридическите лица.

30. „Разделно събиране” е събирането, при което поток от отпадъци се разделя по вид и естество на отпадъците с оглед улесняване на специфично третиране по смисъла на §1, т.34 от допълнителните разпоредби на ЗУО.

31. „Рециклиране” е всяка дейност по оползотворяване, чрез която отпадъчните материали се преработват в продукти, материали или вещества за първоначалната им цел или за други цели. 

32. „Строителни отпадъци” са отпадъците, получени в резултат на строителната дейност на строителни площадки, както и отпадъци от разрушаване или реконструкция на сгради и съоръжения по смисъла на § 1, т. 39 от допълнителните разпоредби на ЗУО.

33. „Съдове за битови отпадъци” са контейнери, кофи, кошчета и други съоръжения предназначени за събиране на битови отпадъци или на отделни фракции от тях.

34. „Третиране на отпадъците” са дейности по оползотворяване или обезвреждане, включително подготовката преди оползотворяване или обезвреждане

35. „Строителни и монтажни” са работите, чрез които строежите се изграждат, ремонтират, реконструират, преустройват, поддържат или възстановяват. 
36. „Повторно” е нарушението, когато е извършено в рамките на една година от влизане в сила на наказателното постановление, с което нарушителят е наказан за нарушение от същия вид;
37. „Компостиране” е естествен екзотермичен процес, на разграждане на органични материали чрез аеробен или анаеробен биологичен процес, в резултат на който се получава хумусоподобен материал, наречен компост.
Преходни и заключителни разпоредби
§1. Наредбата се издава на основание чл.21, ал.1, т.13 и т.23 и ал.2 от ЗМСМА, чл.8, чл.11, ал.3 и чл.15, ал.1 от ЗНА при спазване изискванията на чл.26 и чл.28 от ЗНА,  и  чл. 19 от Закона за управление на отпадъците.
§2. Настоящата Наредба отменя Наредбата за управление на отпадъците на територията на Община Златоград /приета с Решение № 443, взето с Протокол № 50 от 31.05.2006 г. на Общински съвет – Златоград/.
§3. С приемането на тази наредба се отменят всички разпоредби от актове, приети от Общински съвет - Златоград, които й противоречат.
§4. Разпоредбите на тази наредба се прилагат, доколкото не противоречат на нормативен акт с по-висока степен.
§5. Изпълнението на наредбата се възлага на кмета на общината. Задължава Кмета на Община Златоград да  публикува настоящата наредба на интернет страницата на Община Златоград.  
§6. Наредбата е приета с Решение № Е 1059, по Протокол № 71 от 26.05.2015 г. на Общински съвет гр. Златоград, в сила от 01.06.2015 г.
ПРЕХОДНИ РАЗПОРЕДБИ към Наредба за изменение и допълнение на Наредба №5 за управление на отпадъците на територията на Община Златоград, приета с Решение № Е 1059, по Протокол № 71 от 26.05.2015 г. на Общински съвет гр. Златоград, в сила от 01.06.2015 г., изменена с Решение №…………… …………………… на Общински съвет Златоград.
§ 2. Настоящата наредба влиза в сила, считано от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от ДФЕС, и Регламент на Съвета на Европейския съюз, приет в съответствие с чл. 140, параграф 3 от ДФЕС.
Приложение №1 към чл.58, ал.3, т. 8
СПРАВКА 
за количеството приети отпадъци от опаковки и отпадъчни материали от хартия, картон, пластмаса и стъкло на площадки, разположени на територията на Община Златоград, както и за количеството предадени отпадъци, за ………….. г.

1. Юридическото лице/едноличен търговец: .....................................................................................................................
                                                                                                                            (наименование, ЕИК)

Представлявано от: .................................................................................................................................................................
                                                                                          (име, фамилия, длъжност, тел, факс, e-mail)       

2. Адрес на управлението: ....................................................................................................................................................
                                                          (община, населено място, район, ул., №, пощенски код, тел, факс, e-mail)
3. Лице за контакти: ..............................................................................................................................................................
(име, длъжност, тел, факс, e-mail)

4. Документ по чл.35 от ЗУО: ..............................................................................................................................................
5.  Количествени данни:

	Адрес на площадката
	Код на отпадъка
	Наименование на отпадъка
	Налични към 01.01 на отчетната година
	Приети
	Предадени
	Налични към 31.12 на отчетната година

	
	
	
	тон
	тон
	тон
	тон

	1
	2
	3
	4
	5
	6
	7

	
	
	
	
	
	
	

	
	
	
	
	
	
	


Забележка: Колона 2 и 3 – попълва се код и наименование на отпадъка само от групи 15, 19 и 20, съгласно наредбата по чл.3 от ЗУО.

6. Приети отпадъци:

	Адрес на площадката
	Юридическо лице/едноличен търговец/физически лица
	ЕИК
	Основание за притежание на отпадъка
	Код на отпадъка
	Количество

	
	
	
	
	
	тон

	1
	2
	3
	4
	5
	6

	
	
	
	
	
	

	
	
	
	
	
	


Забележка: 

При приемане на отпадъци от юридическо лице/едноличен търговец в колона 2 се записва наименованието, а в колона 3 – ЕИК.

При приемане на отпадъци директно от физически лица на един ред се записва информацията за даден код -сумарно количество, като в колона 2 се записва „от физически лица”, а колона 3 не се попълва.

Колона 4 – При приемане на отпадъци от юридическо лице/едноличен търговец се записва № на документа по чл.35 от ЗУО или № на търговец/брокер на отпадъци от регистъра на търговците и брокерите на отпадъци. При приемане от физически лица колона 4 не се попълва. 

Колона 5 – попълва се код на отпадъка от групи 15, 19 и 20, съгласно наредбата по чл.3 от ЗУО.

Информация се попълва за всяка площадка на територията на община Пловдив, по източници  и кодове, на отделен ред. 

7. Предадени отпадъци

	Адрес на площадката
	Юридическо лице/едноличен търговец/собствена площадка/страна
	ЕИК
	Основание за притежание на отпадъка
	Код на отпадъка
	Дейност по третиране
	Количество

	
	
	
	
	
	
	тон

	1
	2
	3
	4
	5
	6
	7

	
	
	
	
	
	
	

	
	
	
	
	
	
	


Забележка:

При предаване на отпадъци на юридическо лице/едноличен търговец в колона 2 се записва се наименование, а в колона 3 – ЕИК.

При предаване на отпадъци на друга собствена площадка в колона 2 се записва адреса на площадката (община, населено място, ул., №), а колона 3 не се попълва. При предаване на отпадъци на друга страна в колона 2 се записва страната, а  в колона 3 – наименованието на чуждестранната фирма.

Колона 4 – При предаване на отпадъци на юридическо лице/едноличен търговец се записва № на документа по чл.35 от ЗУО или № на търговец/брокер на отпадъци от регистъра на търговците и брокерите на отпадъци. При предаване на друга площадка или страна колона 4 не се попълва. 

Колона 5 – попълва се код на отпадъка от групи 15, 19 и 20, съгласно наредбата по чл.3 от ЗУО.

Колона 6 – попълва се код и наименование на операцията по третиране, съгласно Приложение №1 към §1, т.11 и Приложение №2 към §1, т.13 от ЗУО, за която отпадъците са предадени на лицето, вписано в колона 2.

Други бележки: ............................................................................................................................................

Управител: ……………………………………………….                         

                                                     (име и фамилия), (подпис и печат)                              

Дата ................................
Приложение № 2 към чл.54, ал.1
ПРЕДПИСАНИЕ 

ЗА ПРЕМЕСТВАНЕ НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО

№ ........./........... година

 Днес ............................. година, в изпълнение на  Заповед № ................../........20..... г. на Кмета на Община Златоград и във връзка с чл. 54 ал.3 от Наредба за управление на отпадъците на територията на Община Златоград, комисия в състав:

1. ............................................................, ЕГН .............................., служител от Община Златоград

               (име, презиме, фамилия)

2. ..........................................................., ЕГН ..................................., инспектор от РПУ - Златоград

                     (име, презиме, фамилия)

3. ..............................................................., ЕГН .................................., служител на лицето, с което Община Златоград има сключен договор;

Състави предписание на собственика на:

вид МПС .............................................. цвят на МПС ...........................................................................

марка ........................................... регистрационен номер (ако има такъв)..........................................

модел ............................. ............ адрес на паркиране ..........................................................................

собственик (ако е известен) ..................................................................................................................

Предписание на комисията :

В срок от 14 дни, собственикът на горе – цитирания автомобил, да го премести на собствен терен или да го предаде в център за разкомплектоване.

При неспазване на посочения срок, МПС ще бъде принудително преместено на адрес: гр. Златоград, ............................................................................................................................................... 
Ако в 14-дневен срок от принудителното преместване на МПС, същото не бъде потърсено от собственика, ще бъде предадено за разкомплектоване.

КОМИСИЯ:

1. .............................                2. .............................                 3. .............................                       

     (....................)                           (...................)                             (....................)                                 

Приложение № 3 към чл. 54, ал.2
К О Н С Т А Т И В Е Н         П Р О Т О К О Л 

ЗА ТЕХНИЧЕСКОТО СЪСТОЯНИЕ НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО 

№ ................../............ година

Днес .......... 20.... година, в гр. Златоград, комисия назначена със Заповед № ................../........20..... г. във връзка с чл. 54 ал.2 от Наредба за управление на отпадъците на територията на Община Златоград  в състав:

1. ........................................................................................, ЕГН ....................................., служител от Община Златоград

                     (име, презиме, фамилия)

2. .........................................................................................., ЕГН ....................................., инспектор от РПУ - Златоград

                     (име, презиме, фамилия)

3. ..............................................................., ЕГН .................................., служител на лицето, с което Община Златоград има сключен договор;

състави настоящия протокол за техническо състояние на излязло от употреба МПС, като установи следното:

вид МПС: .................................................................................................................................................................................

марка: ....................................................................................................................................................................................... 

модел: .......................................................................................................................................................................................

цвят на МПС: ..........................................................................................................................................................................

рег. номер (ако има такъв): ...................................................................................................................................................

адрес на паркиране:................................................................................................................................................................

място, на което е поставен стикера:......................................................................................................................................

СЪСТОЯНИЕ НА МПС ПО ВЪНШЕН ОГЛЕД:

 

I. Външно състояние на превозното средство:

1. Наличие на двигател:..........................................................................................................................................................

2. Наличие на скоростна кутия:..............................................................................................................................................

3. Състояние на купето (кабината, каросерията):.................................................................................................................

4. Наличие на врати:................................................................................................................................................................

5. Наличие на калници:...........................................................................................................................................................

6. Наличие на капаци:.............................................................................................................................................................

7. Наличие на седалки:............................................................................................................................................................

8. Наличие на арматурно табло:.............................................................................................................................................

9. Наличие на стъкла:......................................................................................................................................................................................

10. Осветителни тела:

а) Фарове:.....................................................................................................................................................................................
б) Габарити и мигачи - предни:..............................................................................................................................................

в) Стоп, габарити, мигачи - задни: ........................................................................................................................................

11. Наличие и състояние на колелата и гумите:...................................................................................................................

12. Допълнителни данни по показания на свидетели: ........................................................................................................

Становище на комисията: ...................................................................................................................................................................................................
...................................................................................................................................................................................................
...................................................................................................................................................................................................
Настоящият констативен протокол се състави в 3 екземпляра.
КОМИСИЯ:

1. .............................                2. .............................                 3. .............................                       

     (....................)                           (...................)                             (....................)                                 

Приложение № 4 към чл.54, ал.4
К О Н С Т А Т И В Е Н  П Р О Т О К О Л

ЗА ПРЕМЕСТВАНЕ НА ИЗЛЯЗЛО ОТ УПОТРЕБА МОТОРНО ПРЕВОЗНО СРЕДСТВО

№ ........../........ година

Днес .................. 20... година, в гр. Златоград, комисия назначена със Заповед № ........../........20... г. във връзка с чл. 54, ал.4 от Наредба за управление на отпадъците на територията на Община Златоград в състав:
1. ............................................................................, ЕГН ..............................................., служител от Община Златоград

                     (име, презиме, фамилия)

2. ............................................................................................., ЕГН ................................., инспектор от РПУ - Златоград

                     (име, презиме, фамилия)

3. ...................................................................., ЕГН .................................., служител на лицето, с което Община Златоград има сключен договор;

състави настоящия протокол за преместване на излязло от употреба МПС, като установи следното:

Собственикът на вид МПС: ...................................................................................................................................................

марка: ....................................................................................................................................................................................... 
модел: .......................................................................................................................................................................................

цвят на МПС: .........................................................................................................................................................................

рег. номер (ако има такъв): ....................................................................................................................................................

адрес на паркиране: ................................................................................................................................................................

Не е изпълнил предписание за преместване №……………………., поставено на ………..20…..г., поради което същото следва да бъде транспортирано до площадка за събиране и временно съхраняване.

Становище на комисията: ...................................................................................................................................................................................................
...................................................................................................................................................................................................
...................................................................................................................................................................................................
Настоящият констативен протокол се състави в 3 екземпляра.
КОМИСИЯ:

1. .............................                2. .............................                 3. .............................                       

     (....................)                           (...................)                             (....................)                                 

